РЕГЛАМЕНТ ЗА ИЗПЪЛНЕНИЕ (ЕС) № 597/2012 НА КОМИСИЯТА
от 5 юли 2012 година
за изменение на Регламент за изпълнение (ЕС) № 540/2011 по отношение на условията за одобрение на активните вещества алуминиево-амониев сулфат, остатъчни вещества от дестилация на мазнини, обонятелни репеленти от животински или растителен произход/рибено масло и урея
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 13, параграф 2, буква в) от него,
като има предвид, че:
(1)
Активните вещества алуминиево-амониев сулфат, остатъчни вещества от дестилация на мазнини, обонятелни репеленти от животински или растителен произход/рибено масло и урея са включени в приложение I към Директива 91/414/ЕИО на Съвета (2) с Директива 2008/127/ЕО на Комисията (3) в съответствие с процедурата, предвидена в член 24б от Регламент (ЕО) № 2229/2004 на Комисията от 3 декември 2004 г. относно определяне на допълнителни подробни правила за изпълнение на четвъртия етап на работната програма, посочена в член 8, параграф 2 от Директива 91/414/ЕИО на Съвета (4). След замяната на Директива 91/414/ЕИО с Регламент (ЕО) № 1107/2009 тези вещества се считат за одобрени съгласно същия регламент и са изброени в част А от приложението към Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (5).
(2)
В съответствие с член 25а от Регламент (ЕО) № 2229/2004 Европейският орган за безопасност на храните, наричан по-долу „органът“, представи на Комисията своето становище по проекта на доклад за преглед на алуминиево-амониев сулфат (6) на 6 декември 2011 г., а съответните становища по отношение на остатъчни вещества от дестилация на мазнини (7), обонятелни репеленти от животински или растителен произход/рибено масло (8) и урея (9) - на 16 декември 2011 г. Проектите на доклади за преглед и становищата на органа бяха разгледани от държавите членки и Комисията в рамките на Постоянния комитет по хранителната верига и здравето на животните и финализирани на 1 юни 2012 г. под формата на доклади на Комисията за преглед на алуминиево-амониев сулфат, остатъчни вещества от дестилация на мазнини, обонятелни репеленти от животински или растителен произход/рибено масло и урея.
(3)
Органът оповести становището си относно алуминиево-амониев сулфат, остатъчни вещества от дестилация на мазнини, обонятелни репеленти от животински или растителен произход/рибено масло и урея на нотификаторите, а Комисията ги прикани да представят коментарите си по докладите за преглед.
(4)
Потвърждава се, че активните вещества алуминиево-амониев сулфат, остатъчни вещества от дестилация на мазнини, обонятелни репеленти от животински или растителен произход/рибено масло и урея следва да бъдат считани за одобрени съгласно Регламент (ЕО) № 1107/2009.
(5)
В съответствие с член 13, параграф 2 от Регламент (ЕО) № 1107/2009 във връзка с член 6 от същия регламент и в контекста на съвременното научно и техническо познание е необходимо да се изменят условията за одобрение на алуминиево-амониев сулфат, остатъчни вещества от дестилация на мазнини, обонятелни репеленти от животински или растителен произход/рибено масло и урея. Целесъобразно е по-конкретно да се изиска допълнителна потвърждаваща информация по отношение на посочените активни вещества. В същото време следва да бъдат извършени някои технически адаптации, по-специално наименованието на активното вещество „обонятелни репеленти от животински или растителен произход/рибено масло“ следва да бъде заменено с „рибено масло“. Поради това приложението към Регламент за изпълнение (ЕС) № 540/2011 г. следва да бъде съответно изменено.
(6)
Следва да се предостави разумен период преди да започне да се прилага настоящият регламент, за да се даде възможност на държавите членки, нотификаторите и притежателите на разрешения за продукти за растителна защита да се съобразят с изискванията, произтичащи от изменението на условията за одобрение.
(7)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Част А от приложението към Регламент за изпълнение (ЕС) № 540/2011 се изменя в съответствие с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Той се прилага от 1 ноември 2012 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 5 юли 2012 година.